62024CJ0315
РЕШЕНИЕ НА СЪДА (oсми състав)
9 октомври 2025 година (
*1
)
„Преюдициално запитване — Безопасност на храните — Регламент (ЕС) № 1169/2011 — Предоставяне на потребителите на информация за храните — Делегиран регламент (ЕС) 2016/128 — Храни за специални медицински цели — Специфични изисквания по отношение на информацията — Задължително обявяване на хранителната стойност — Член 5, параграф 2, буква ж) — Допълнителни задължителни данни — Член 6, параграф 2 — Забрана за повтаряне върху етикета на информацията, включена в задължителното обявяване на хранителната стойност
По дело C‑315/24
с предмет преюдициално запитване, отправено на основание член 267 ДФЕС от Högsta förvaltningsdomstolen (Върховен административен съд, Швеция) с акт от 25 април 2024 г., постъпил в Съда на 29 април 2024 г., в рамките на производство по дело
Nestlé Sverige AB
срещу
Miljönämnden i Helsingborgs kommun,
СЪДЪТ (осми състав),
състоящ се от: O. Spineanu-Matei, председател на състава, S. Rodin и N. Fenger (докладчик), съдии,
генерален адвокат: R. Norkus,
секретар: C. Strömholm, администратор,
предвид изложеното в писмената фаза на производството и в съдебното заседание от 12 февруари 2025 г.,
като има предвид становищата, представени:
–
за Nestlé Sverige AB, от F. Sjövall, J. Träsk, advokater, и K. Lewandowska, associate,
–
за Miljönämnden i Helsingborgs kommun, от F. Lund Rydingsvärd, I. Mideljung и A. Wikhäll,
–
за чешкото правителство, от S. Šindelková, M. Smolek и J. Vláčil, в качеството на представители,
–
за Европейската комисия, от C. Faroghi, I. Galindo Martín и B. Rous Demiri, в качеството на представители,
след като изслуша заключението на генералния адвокат, представено в съдебното заседание от 8 май 2025 г.,
постанови настоящото
Решение
1
Преюдициалното запитване се отнася до тълкуването на член 5, параграф 2, буква ж) и член 6, параграф 2 от Делегиран регламент (ЕС) 2016/128 на Комисията от 25 септември 2015 година за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за храните за специални медицински цели (ОВ L 2016, 25 г., стр. 30).
2
Запитването е отправено в рамките на спор между Nestlé Sverige AB (наричано по-нататък „Nestlé“), дружество, учредено по шведското право, и Miljönämnden i Helsingborgs kommun (Комисия по околната среда на община Хелсингборг, Швеция) (наричана по-нататък „комисията по околната среда“) по повод на решението на последната да разпореди на Nestlé да заличи определена информация, съдържаща се върху опаковката на храни за специални медицински цели, с които това дружество търгува.
Правна уредба
Регламент (ЕС) № 1169/2011
3
Съображение 41 от Регламент (ЕС) № 1169/2011 на Европейския парламент и на Съвета от 25 октомври 2011 година за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 2011 г., стр. 18) гласи:
„За да удовлетвори средностатистическия потребител и за да изпълни информационната цел, заради която е въведена, и като се отчита съществуващото равнище на познание в областта на храненето, предоставената хранителна информация следва да бъде проста и лесна за разбиране. Предоставянето на част от хранителната информация в основното зрително поле, известно като лицевата страна на опаковката, а на друга част — на друга страна на опаковката, например обратната страна на опаковката, може да обърка потребителите. Поради тази причина обявяването на хранителната стойност следва да бъде в едно и също зрително поле. Освен това, на доброволен принцип, най-важните елементи от хранителната информация могат да се повторят в основното зрително поле, за да се помогне на потребителите лесно да виждат съществената хранителна информация, когато купуват храни. Възможно е да се стигне до объркване на потребителите, ако се допусне свобода при избора на информацията, която би могла да бъде повторена. Следователно е необходимо да се поясни коя информация може да се повтори“.
4
Член 9 от този регламент е озаглавен „Списък на задължителните данни“ и в параграф 1 предвижда:
„В съответствие с членове 10—35 и съобразно изключенията, които се съдържат в настоящата глава, е задължително да се посочат следните данни:
[…]
л) обявяване на хранителната стойност“.
5
Член 30 от посочения регламент се отнася до съдържанието на обявената хранителна стойност по член 9, параграф 1, буква л) и гласи в параграфи 1 и 3:
„1.   Задължителното обявяване на хранителната стойност включва следното:
а)
енергийната стойност; и
б)
количества мазнини, наситени мастни киселини, въглехидрати, захари, белтък и сол.
[…]
3.   Когато при етикетирането на предварително опаковани храни се осигурява посоченото в параграф 1 задължително обявяване на хранителната стойност, върху етикета може да се повтори следната информация:
а)
енергийната стойност; или
б)
енергийната стойност заедно с количеството мазнини, наситени мастни киселини, захари и сол“.
6
Член 32, от същия регламент, озаглавен „Изразяване на количества в 100 g или в 100 ml“, гласи в параграф 2:
„Енергийната стойност и количеството на хранителните вещества, посочени в член 30, параграфи 1—5, се изразяват чрез количество в 100 g или в 100 ml“.
7
Съгласно член 33 от Регламент № 1169/2011:
„1.   В следните случаи енергийната стойност и количеството на хранителните вещества, посочени в член 30, параграфи 1‑5, могат да бъдат изразени в порции и/или в единици за консумация, които лесно се разпознават от потребителя, при условие че използваните порции или единици за консумация са количествено определени върху етикета и че е обявен броят на порциите или единиците за консумацията, които се съдържат в опаковката:
а)
в допълнение към формата на изразяване на количество в 100 g или в 100 ml, посочена в член 32, параграф 2;
[…]
2.   Чрез дерогация от член 32, параграф 2 в случаите, посочени в член 30, параграф 3, буква б), количеството на хранителните вещества и/или процентът от референтните количества за прием, предвидени в приложение XIII, част Б, могат да бъдат изразени само в порции или в единици за консумация.
Когато количеството на хранителните вещества се обозначава само в порции или в единици за консумация в съответствие с първа алинея, енергийната стойност се изразява на 100 g или 100 ml и на порции или в единици за консумация.
[…]
4.   Използваните порции или единици за консумация се посочват в непосредствена близост до обявените хранителни стойности.
[…]“.
Регламент (ЕС) № 609/2013
8
Съображения 15, 24 и 26 от Регламент (ЕС) № 609/2013 на Европейския парламент и на Съвета от 12 юни 2013 година относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (ОВ L 181, 2013 г., стр. 35) гласят:
„(15)
Ограничен брой категории храни представляват частичен или единствен хранителен източник за определени групи от населението. Тези категории храни са жизненоважни за справяне с определени състояния и/или имат съществено значение за удовлетворяване на хранителните потребности на някои ясно определени уязвими групи от населението. Към тези категории храни спадат […] храни за специални медицински цели. […]
[…]
(24)
Регламент [№ 1169/2011] предвижда общи изисквания за етикетиране. По принцип тези изисквания за етикетирането следва да се прилагат и за категориите храни, обхванати от настоящия регламент. При необходимост обаче и с цел изпълнение на конкретните цели на настоящия регламент в него следва да се предвидят и допълнителни изисквания към Регламент [№ 1169/2011] или дерогации от него.
[…]
(26)
В интерес на защитата на уязвимите потребители изискванията за етикетиране следва да гарантират на потребителя точно разпознаване на продукта. […]“.
9
Член 2, параграф 2, буква ж) от този регламент гласи:
„[Прилагат се] следните определения:
[…]
ж)
„храни за специални медицински цели“ означава храни, специално обработени или съставени и предназначени за диетотерапия на пациенти, включително кърмачета, които се използват под медицинско наблюдение; предназначени са за цялостно или частично хранене на пациенти с ограничена, понижена или нарушена способност да поемат, смилат, поглъщат, метаболизират или отделят обикновени храни или определени хранителни съставки, съдържащи се в тях, или метаболити, или чието здравословно състояние определя други хранителни изисквания, които не могат да бъдат задоволени с диетотерапия единствено чрез промяна на нормалния хранителен режим“.
10
Член 9, параграф 5 от посочения регламент предвижда:
„Етикетирането, представянето и рекламирането на храните, посочени в член 1, параграф 1, предоставят информация за подходящата употреба на такива храни, не са подвеждащи и не приписват на такива храни свойства за превенция, третиране или лечение на заболявания при хората, нито намекват за такива свойства“.
Делегиран регламент 2016/128
11
Съображения 13—17 от Делегиран регламент 2016/128 гласят:
„(13)
Храните за специални медицински цели трябва да отговарят на изискванията на Регламент [№ 1169/2011]. За да се вземе под внимание специфичното естество на храните за специални медицински цели, в настоящия регламент следва да се определят допълненията и изключенията от споменатите общи правила, когато това е целесъобразно.
(14)
Предоставянето на цялата информация, необходима, за да се гарантира подходящата употреба на храните за специални медицински цели, следва да бъде задължително за този вид храна. Тя следва да включва информация за свойствата и характеристиките по отношение на, наред с другото, специалната обработка и съставянето, хранителния състав и обосновката на употребата на продукта, която го прави полезен с оглед на специфичното му предназначение. Тази информация не следва да се счита за хранителни и здравни претенции по смисъла на Регламент (ЕО) № 1924/2006 на Европейския парламент и на Съвета [от 20 декември 2006 г. относно хранителни и здравни претенции за храните (ОВ L 404, 2006 г., стр. 9; Специално издание на български език, 2007 г., глава 15, том 18, стр. 244)].
(15)
Обявяването на хранителната стойност на храните за специални медицински цели е от съществено значение, за да се гарантира тяхното целесъобразно използване от страна както на пациентите, които консумират тези храни, така и на здравните специалисти, които препоръчват тяхната консумация. По тази причина и с цел да се предостави по-пълна информация на пациентите и на здравните специалисти, обявяването на хранителната стойност следва да включва повече данни от онези, които се изискват съгласно Регламент [№ 1169/2011]. […]
(16)
Хранителните потребности на хората, които консумират храни за специални медицински цели, са различни от тези на общото население. Изразяването на информацията за енергийната стойност и количеството на хранителните съставки на храните за специални медицински цели като процент от дневните референтни количества за прием, предвидени в Регламент [№ 1169/2011], би заблудило потребителите и затова не следва да се разрешава.
(17)
Използването на хранителни и здравни претенции, разрешени съгласно Регламент [№ 1924/2006], за рекламиране на храни за специални медицински цели не би било подходящо, тъй като потребителите на такива продукти са пациенти, страдащи от заболяване, нарушение или състояние, и следователно не са част от общото здраво население. Освен това храните за специални медицински цели трябва да се приемат под медицинско наблюдение и консумацията им не следва да бъде насърчавана чрез използването на хранителни и здравни претенции, пряко насочени към потребителите. По тези причини използването на хранителни и здравни претенции следва да не бъде разрешено при храните за специални медицински цели“.
12
Член 5, параграфи 1 и 2 от този регламент предвижда:
„1.   Освен ако в настоящия регламент не е предвидено друго, храните за специални медицински цели отговарят на изискванията на Регламент [№ 1169/2011].
2.   В допълнение към задължителните данни, посочени в член 9, параграф 1 от Регламент [№ 1169/2011], допълнителните задължителни данни за храните за специални медицински цели са следните:
а)
обозначение, че продуктът трябва да се използва под медицинско наблюдение;
[…]
в)
при необходимост — обозначение, че продуктът е предназначен за конкретна възрастова група;
[…]
е)
при необходимост — обозначение относно съответните предпазни мерки и противопоказания;
ж)
описание на свойствата и/или характеристиките, поради които употребата на продукта е полезна при заболяването, нарушението или отклонението в здравословното състояние, за чиято диетотерапия е предназначен продуктът, и по-специално, в зависимост от случая, свързаните със специалната обработка и приготвяне, с хранителните вещества, чието количество е увеличено, намалено, изключено или видоизменено по друг начин, както и обосновка за употребата на продукта;
[…]“.
13
Член 6 от посочения делегиран регламент е озаглавен „Специфични изисквания по отношение на обявяването на хранителната стойност“, а параграф 2 от него предвижда:
„Чрез дерогация от член 30, параграф 3 от Регламент [№ 1169/2011] информацията, включена в задължителното обявяване на хранителната стойност на храните за специални медицински цели, не се повтаря върху етикета“.
14
Член 7 от същия делегиран регламент гласи следното:
„Не е разрешено използването на хранителни и здравни претенции за храните за специални медицински цели“.
Спорът в главното производство и преюдициалните въпроси
15
Жалбоподателят, Nestlé, е дружество от хранителния сектор, което предлага на пазара няколко продукта като храни за специални медицински цели (наричани по-нататък „разглежданите продукти“).
16
Както е видно от акта за преюдициално запитване, върху лицевата страна на опаковката на разглежданите продукти има данни относно енергийната стойност и количествата на различните хранителни вещества, които те съдържат, като мазнини, белтък и хранителни влакнини, които не са изразени чрез количество в 100 g или в 100 ml, а в порции или в единици за консумация (наричани по-нататък „спорните данни“).
17
Комисията по околната среда на община разпорежда на Nestlé да премахне спорните данни, тъй като, в нарушение на член 6, параграф 2 от Делегиран регламент 2016/128, те представляват повторение на данните, които вече са включени в задължителното обявяване на хранителната стойност в съответствие с член 30, параграф 1 от Регламент № 1169/2011, и които съгласно член 32, параграф 2 от този регламент са изразени чрез количество в 100 g или в 100 ml.
18
След неуспеха на молбата му за преразглеждане на това решение, Nestlé подава жалба за неговата отмяна пред Förvaltningsrätten i Malmö (Административен съд Малмьо, Швеция). В жалбата си Nestlé твърди, че спорните данни не представляват повторение на информацията, включена в задължителното обявяване на хранителната стойност, а трябва да се считат за информация, която допълва това обявяване в съответствие с член 5, параграф 2, буква ж) от Делегиран регламент 2016/128.
19
Тази жалба е отхвърлена с мотива, че макар спорните данни да са изразени в порции или в единици за консумация, а не чрез количество в 100 g или в 100 ml, те представляват повторение на данните, включени в задължителното обявяване на хранителната стойност, което е забранено с член 6, параграф 2 от този делегиран регламент.
20
След като въззивната му жалба е отхвърлена от Kammarrätten i Göteborg (Апелативен административен съд Гьотеборг, Швеция), който също приема, че спорните данни не попадат в обхвата на член 5, параграф 2, буква ж) от посочения делегиран регламент, а представляват повторение на данните, включени в задължителното обявяване на хранителната стойност, Nestlé подава касационна жалба пред Högsta förvaltningsdomstolen (Върховен административен съд, Швеция), който е запитващата юрисдикция.
21
За да определи дали етикетирането на разглежданите продукти е в съответствие с Делегиран регламент 2016/128, запитващата юрисдикция иска да се установи дали спорните данни представляват допълнително описание на свойствата и характеристиките на продукт по смисъла на член 5, параграф 2, буква ж) от този делегиран регламент или недопустимо повторение на данните, включени в задължителното обявяване на хранителната стойност, което е забранено с член 6, параграф 2 от посочения делегиран регламент.
22
При тези обстоятелства Högsta förvaltningsdomstolen (Върховен административен съд) решава да спре производството и да постави на Съда следните преюдициални въпроси:
„1)
Може ли информацията относно енергийната стойност на продукт и количествата на различните хранителни вещества в него, която е предоставена другаде, освен в обявяването на хранителната стойност, да представлява допълнително описание на свойствата и характеристиките на продукта по смисъла на член 5, параграф 2, буква ж) от Делегиран регламент [2016/128]?
2)
При утвърдителен отговор на първия въпрос, следва ли член 6, параграф 2 [от този делегиран регламент], който забранява повтаряне върху етикета на информацията, включена в задължителното обявяване на хранителната стойност, да се тълкува в смисъл, че не допуска в описанието по член 5, параграф 2, буква ж) [от същия делегиран регламент] да се посочва информация за енергийната стойност и количествата на различните хранителни вещества, ако тази информация е изразена по начин, различен от количество в 100 g или в 100 ml?“.
По преюдициалните въпроси
23
С въпросите си, които следва да се разгледат заедно, запитващата юрисдикция по същество иска да се установи дали член 5, параграф 2, буква ж) и член 6, параграф 2 от Делегиран регламент 2016/128 трябва да се тълкуват в смисъл, че посочването върху лицевата страна на опаковката на храна за специални медицински цели на енергийната стойност и количеството на различните хранителни вещества, съдържащи се в тази храна, изразени в порции или в единици за консумация, докато задължителното обявяване на хранителната стойност върху задната страна на опаковката съдържа посочване на същите елементи за 100 g или 100 ml, представлява „описание на свойствата и/или характеристиките“ на продукта по смисъла на член 5, параграф 2, буква ж) от този делегиран регламент или това посочване представлява повторение, забранено от член 6, параграф 2 от същия делегиран регламент.
24
В самото начало, както Съдът вече е постановил, тъй като храните за специални медицински цели са преди всичко и въпреки своите особености храни, Делегиран регламент 2016/128, допълващ Регламент № 609/2013, трябва да се тълкува, заедно с последния, с оглед на други приложими към храните правни актове (вж. в този смисъл решение от 2 март 2023 г., Kwizda Pharma, C‑760/21, EU:C:2023:143, т. 59).
25
Както е отразено в съображение 24 от Регламент № 609/2013 изискванията за етикетиране, установени в Регламент № 1169/2011, по принцип се прилагат за обхванатите от първия регламент категории храни. Освен това Делегиран регламент 2016/128 изрично и многократно се позовава на Регламент № 1169/2011. По-специално, член 5, параграф 1 от посочения делегиран регламент предвижда, че по отношение на хранителната информация храните за специални медицински цели трябва като цяло да отговарят на изискванията на Регламент № 1169/2011. По отношение пък на специфичните изисквания за обявяване на хранителната стойност член 6 от този делегиран регламент до голяма степен се основава на предписанията на споменатия регламент и изрично посочва случаите на отклоняване от разпоредбите му (вж. в този смисъл решение от 2 март 2023 г., Kwizda Pharma, C‑760/21, EU:C:2023:143, т. 60 и 61).
26
Така, доколкото храните за специални медицински цели са преди всичко и въпреки особеностите си храни, член 5, параграф 2, буква ж) и член 6, параграф 2 от Делегиран регламент 2016/128, до които се отнасят въпросите на запитващата юрисдикция, трябва да се разглеждат в светлината на Регламент № 1169/2011 и на Регламент № 609/2013.
27
Що се отнася, на първо място, до член 5, параграф 2, буква ж) от Делегиран регламент 2016/128, съгласно тази разпоредба освен задължителните данни, посочени в член 9, параграф 1 от Регламент № 1169/2011, върху храните за специални медицински цели се отбелязват допълнителни задължителни данни, като описание на свойствата и характеристиките, поради които употребата на продукта е полезна при заболяването, нарушението или отклонението в здравословното състояние, за чиято диетотерапия е предназначен продуктът, и по-специално, в зависимост от случая, спецификите на обработка и приготвяне, хранителните вещества, чието количество е увеличено, намалено, изключено или видоизменено по друг начин, както и обосновка за употребата на продукта.
28
Впрочем член 9, параграф 1, буква л) от Регламент № 1169/2011, на който се позовава член 5, параграф 2, буква ж) от Делегиран регламент № 2016/128, предвижда, че сред данните, които задължително трябва да фигурират върху храните, е „обявяване на хранителната стойност“.
29
Съгласно член 30, параграф 1 от Регламент № 1169/2011 относно съдържанието на задължителното обявяване на хранителната стойност последното включва енергийната стойност, и по-специално количеството на определени хранителни вещества.
30
Съгласно член 32, параграф 2 от същия регламент енергийната стойност и количеството на хранителните вещества, посочени в задължителното обявяване на хранителната стойност, се изразяват чрез количество в 100 g или 100 ml, докато член 33 от посочения регламент урежда случаите, в които тези елементи могат да бъдат изразени в порции и/или единици за консумация.
31
В случая от акта за преюдициално запитване е видно, че енергийната стойност и количеството на различните хранителни вещества, посочени в обявяването на хранителната стойност на разглежданите продукти, са изразени върху задната страна на опаковката им за 100 g или 100 ml, като същите данни са изразени в порции или в единици за консумация върху лицевата страна на опаковката на тези продукти.
32
От една страна, тъй като от самия текст на член 5, параграф 2, буква ж) от Делегиран регламент 2016/128 следва, че той се отнася до задължителните данни, които допълват данните, които вече трябва да са посочени съгласно член 9, параграф 1 от Регламент № 1169/2011, енергийната стойност и количеството на различните хранителни вещества, които са част от задължителното обявяване на хранителната стойност, не могат да представляват задължителни данни съгласно последната разпоредба и същевременно допълнителни задължителни данни по смисъла на член 5, параграф 2 от Делегиран регламент 2016/128. Всъщност предвидената в последната разпоредба задължителна информация се прилага конкретно за храните за специални медицински цели и се добавя към задължителната информация, изисквана от Регламент № 1169/2011.
33
Така текстът на член 5, параграф 2, буква ж) от Делегиран регламент 2016/128, който се отнася до задължителното посочване на информация, различна от предвидената в член 9, параграф 1 от Регламент № 1169/2011, не може да се тълкува в смисъл, че спорните данни попадат в приложното поле на първата разпоредба.
34
От друга страна, текстът на член 5, параграф 2, буква ж) от Делегиран регламент 2016/128 изисква „описание“ на свойствата и характеристиките на даден продукт. Макар да не изброява изчерпателно данните, които трябва да се съдържат в такова описание, тази разпоредба уточнява, че става въпрос по-специално за особеностите на обработка и приготвяне на даден продукт, за хранителните вещества, чието количество е увеличено, намалено, изключено или видоизменено по друг начин, както и за обосновката за употребата на продукта.
35
Следователно от буквалното тълкуване на член 5, параграф 2, буква ж) от Делегиран регламент 2016/128 следва, че „описание[то] на свойствата и/или характеристиките“ на храна за специални медицински цели по смисъла на тази разпоредба не може да се отнася до данни, които вече са посочени, макар и изразени по друг начин, в задължителното обявяване на хранителната стойност, фигуриращо върху задната страна на опаковката на въпросната храна, и които стопанският субект в хранителната промишленост само повтаря върху лицевата страна на тази опаковка, без с последните данни да се цели да се опишат свойствата и характеристиките на тази храна.
36
В това отношение е без значение фактът, че съществуват различия между текстовете на тази разпоредба на различните езици, както изтъква Nestlé в подкрепа на тезата си, че разглежданите термини са полезни.
37
Всъщност, макар в текста на френски език на посочената разпоредба, в описанието на свойствата и характеристиките, да не се споменава „полезност“ на продукта, за разлика например от текстовете на шведски (de egenskaper och/eller kännetecken som gör produkten särskilt användbar), испански (propiedades o Características, както е обяснено в utilidad del producto), датски (egenskaber og/eller karakteristika, der gør produktet nyttigt), английски (properties and/or characteristics that make the product useful), или румънски език (proprietăților și/sau a caracteristicilor care fac produsul util), в които се съдържа такова уточнение, подобна езикова разлика не е определяща в случая, тъй като при всички положения текстът на член 5, параграф 2, буква ж) от Делегиран регламент 2016/128, независимо от езика, изисква описание на свойствата и/или характеристиките на разглеждания продукт, а не просто посочване на същата информация като тази, която вече се съдържа в задължителното обявяване на хранителната стойност, но изразена в друга форма.
38
На второ място, въпросите на запитващата юрисдикция се отнасят до възможността да се повторят данни като разглежданите в главното производство, що се отнася до храните за специални медицински цели, с оглед на забраната, установена в член 6, параграф 2 от Делегиран регламент 2016/128, чрез дерогация от член 30, параграф 3 от Регламент № 1169/2011.
39
В това отношение, що се отнася до храните като цяло, посоченият член 30, параграф 3 разрешава при определени условия да се повтарят някои данни върху етикета на предварително опакована храна. Всъщност съгласно тази разпоредба, когато при етикетирането на предварително опаковани храни се осигурява посочване на задължителното обявяване на хранителната стойност, върху етикета може да се повтори или енергийната стойност, или енергийната стойност заедно с количеството мазнини, наситени мастни киселини, захари и сол.
40
Що се отнася обаче до храните за специални медицински цели, трябва да се констатира, че член 6, параграф 2 от Делегиран регламент 2016/128 предвижда забрана върху етикетите на тези храни да се повтаря информацията, съдържаща се в задължителното обявяване на хранителната стойност. Съгласно тази разпоредба, чрез дерогация от член 30, параграф 3 от Регламент № 1169/2011 информацията, включена в задължителното обявяване на хранителната стойност на храните за специални медицински цели, не се повтаря върху етикета.
41
От това следва, че законодателят на Съюза е искал да забрани повтарянето върху лицевата страна на опаковката на храна за специални медицински цели на енергийната стойност и количеството на различните хранителни вещества, изразени в порции или в единици за консумация, когато става въпрос за същите данни като съдържащите се в задължителното обявяване на хранителната стойност, посочено върху задната страна на тази опаковка, макар и изразени чрез количество в 100 g или 100 ml.
42
Именно такъв обаче е настоящият случай със спорните данни, доколкото става въпрос за данни, които по своето естество действително попадат в обхвата на задължителното обявяване на хранителната стойност съгласно член 30, параграф 1 от Регламент № 1169/2011, като формата, в която са изразени, не е определяща.
43
Както отбелязва генералният адвокат в точка 57 от заключението си, забраната по член 6, параграф 2 от Делегиран регламент 2016/128 или изискването по член 5, параграф 2, буква ж) от този делегиран регламент, които и двете се отнасят до посочването на определени данни върху етикета на храните за специални медицински цели, не могат да варират в зависимост от различните начини на изразяването на тази информация, тъй като същността на информацията, до която се отнасят остава непроменена.
44
Буквалното тълкуване на член 5, параграф 2, буква ж) и на член 6, параграф 2 от Делегиран регламент 2016/128 се потвърждава от контекста, в който се вписват тези разпоредби, както и от целта както на този делегиран регламент, така и на Регламент № 609/2013.
45
Що се отнася, от една страна, до посочения контекст, всички данни по член 5 от Делегиран регламент 2016/128, и по-специално тези относно използването на храните за специални медицински цели под медицинско наблюдение, конкретната възрастова група, за която са предназначени тези храни, или още за съответните предпазни мерки и противопоказания, надхвърлят хранителното съдържание на съответната храна и имат за цел да предоставят допълнителна информация по отношение на последното.
46
Освен това, като се имат предвид тези специфични изисквания, приложими за храните за специални медицински цели, а именно, както по същество следва от определението в член 2, параграф 2, буква ж) от Регламент № 609/2013, храните, които са били специално обработени за нуждите на диетотерапията на някои пациенти, които могат да се използват само под медицинско наблюдение и които, както е отразено в съображение 17 от Делегиран регламент 2016/128, са предназначени да задоволят специфичните хранителни нужди, породени от определено заболяване, нарушение или отклонение в здравословното състояние, следва да се приеме, че информацията, необходима за правилната употреба на тези храни, не може да се ограничи само до повторение на вече съществуващите данни в задължителното обявяване на хранителната стойност, а трябва да съдържа подробно описание на свойствата и характеристиките на посочените храни.
47
От друга страна, що се отнася до целта на Делегиран регламент 2016/128 и на Регламент № 609/2013, от съображение 13 от първия регламент, както и от съображения 15 и 26 от втория регламент следва, че като е предвидил специфични изисквания в областта на етикетирането на някои храни, законодателят на Съюза е искал да установи високо равнище на защита на уязвимите потребители, за да им позволи да идентифицират точно продуктите, които представляват техния частичен или единствен източник на храна. Освен това в член 9, параграф 5 от Регламент № 609/2013 се уточнява, че етикетирането, представянето и рекламирането на храни за специални медицински цели не трябва да бъдат подвеждащи.
48
Както отбелязва Европейската комисия в писменото си становище, споменаването само на някои данни, които вече се съдържат в задължителното обявяване на хранителната стойност, би могло да представи подвеждащо общия състав на хранителния продукт и по този начин да заблуди потребителите. Целта, която законодателят на Съюза е преследвал като е разрешил в член 30, параграф 3 от Регламент № 1169/2011 повтарянето на определена хранителна информация, а именно да се помогне на потребителите лесно да получат достъп до най-важната информация за хранителната стойност при закупуването на хранителни продукти, не е релевантна за храните за специални медицински цели, тъй като тези продукти са предназначени за консумация под контрола на здравните специалисти.
49
Впрочем член 7 от Делегиран регламент 2016/128 забранява хранителните и здравните претенции за храните, предназначени за специални медицински цели. В това отношение, както е отразено в съображение 17 от същия регламент, след като потребителите на храни за специални медицински цели са пациенти, страдащи от особено заболяване, нарушение или отклонение в здравословното състояние, и следователно се различават от общия профил на населението в добро здраве, следва да се избегне рекламирането на тези храни с цел да се стимулира продажбата им пряко сред потребителите, като освен това посочените храни са пригодени за употреба под контрола на здравните специалисти.
50
От това следва, че като се има предвид специфичният характер на тези храни, възприетото тълкуване на член 5, параграф 2, буква ж) и на член 6, параграф 2 от Делегиран регламент 2016/128 съответства и на целта, преследвана както с този делегиран регламент, така и с Регламент № 609/2013.
51
С оглед на всички изложени по-горе съображения на поставените въпроси следва да се отговори, че член 5, параграф 2, буква ж) и член 6, параграф 2 от Делегиран регламент 2016/128 трябва да се тълкуват в смисъл, че посочването върху лицевата страна на опаковката на храна за специални медицински цели на енергийната стойност и на количеството на различни хранителни вещества, изразени в порции или в единици за консумация, въпреки че задължителното обявяване на хранителната стойност върху задната страна на тази опаковка съдържа същите елементи за 100 g или 100 ml, не представлява „описание на свойствата и/или характеристиките“ на посочената храна по смисъла на член 5, параграф 2, буква ж) от този делегиран регламент, а забранено с член 6, параграф 2 от посочения делегиран регламент повторение на информацията, съдържаща се в това задължително обявяване на хранителната стойност.
По съдебните разноски
52
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
По изложените съображения Съдът (осми състав) реши:
Член 5, параграф 2, буква ж) и член 6, параграф 2 от Делегиран регламент (ЕС) 2016/128 на Комисията от 25 септември 2015 година за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за храните за специални медицински цели
трябва да се тълкуват в смисъл, че
посочването върху лицевата страна на опаковката на храна за специални медицински цели на енергийната стойност и на количеството на различни хранителни вещества, изразени в порции или в единици за консумация, въпреки че задължителното обявяване на хранителната стойност върху задната страна на тази опаковка съдържа същите елементи за 100 g или 100 ml, не представлява „описание на свойствата и/или характеристиките“ на посочената храна по смисъла на член 5, параграф 2, буква ж) от този делегиран регламент, а забранено с член 6, параграф 2 от посочения делегиран регламент повторение на информацията, съдържаща се в това задължително обявяване на хранителната стойност.
Подписи
(
*1
)	Език на производството: шведски.